ZĪMOLA “RADĪTS JĒKABPILS NOVADĀ”
LOGO IZSTRĀDES KONKURSA NOLIKUMS
I. Vispārīgā informācija
1. Logo izstrādes konkursu (turpmāk Konkurss) organizē biedrība “Jēkabpils novada uzņēmēju kopiena” sadarbībā ar Jēkabpils novada pašvaldību (turpmāk Konkursa organizatori).
2. Konkursa mērķis ir izveidot oriģinālu, mūsdienīgu un viegli atpazīstamu zīmola “Radīts Jēkabpils novadā” logo, kas kalpotu par vienotu atpazīstamības zīmi Jēkabpils novadā radītiem produktiem un sniegtiem pakalpojumiem, kā arī stiprinātu vietējās uzņēmējdarbības identitāti.
3. Zīmola “Radīts Jēkabpils novadā” mērķis ir veicināt Jēkabpils novada uzņēmēju, ražotāju, amatnieku un pakalpojumu sniedzēju atpazīstamību, izcelt vietējo izcelsmi un kvalitāti, stiprināt piederību novadam un veicināt sadarbību.
4. Logo paredzēts izmantot zīmola “Radīts Jēkabpils novadā” komunikācijā un atpazīstamības veicināšanai - uz produktu marķējuma un iepakojuma, tirdzniecības vietās un stendos, digitālajā vidē, sociālajos tīklos, mājaslapās, drukātajos materiālos, pasākumos, norādēs, baneros, suvenīros un citos reprezentācijas materiālos.
5. Konkursā var piedalīties fiziskas un juridiskas personas neatkarīgi no vecuma, kā arī dizaina, mākslas un citu radošo jomu profesionāļi un interesenti.
6. Konkursa dalībnieks, iesniedzot darbu, apliecina, ka iesniegtais logo ir viņa paša radīts oriģināldarbs, darba izstrādē nav pārkāptas trešo personu autortiesības vai citas tiesības un dalībniekam ir tiesības iesniegt darbu Konkursā un nodot tā izmantošanas tiesības biedrībai šajā nolikumā noteiktajā kārtībā.
7. Logo jāietver zīmola nosaukums “Radīts Jēkabpils novadā”. Pieļaujams piedāvāt arī papildversiju ar atsevišķi lietojamu grafisko zīmi vai simbolu, ja kopējā vizuālās identitātes sistēmā ir paredzēta arī pilnā nosaukuma versija.
8. Logo idejiski vēlams atspoguļot zīmola pamatvērtības - vietējo izcelsmi, kvalitāti, uzņēmību, radošumu, sadarbību, piederību Jēkabpils novadam, mūsdienīgumu un attīstību.
9. Logo izstrādē var izmantot dažādus grafiskos un mākslinieciskos risinājumus. Nav obligāti jāizmanto Jēkabpils novada ģerboņa vai citu oficiālo simbolu elementi. Logo risinājumam vēlams būt patstāvīgam, mūsdienīgam un viegli lietojamam kā izcelsmes un piederības zīmei.
10. Logo jābūt vienkāršam un viegli uztveramam, oriģinālam un atpazīstamam, izmantojamam gan lielā, gan ļoti mazā izmērā, piemērotam gan digitālajai videi, gan drukai, labi uztveramam gan krāsainā, gan melnbaltā versijā un tehniski pielāgojamam dažādiem reprezentācijas materiāliem.
11. Viens dalībnieks Konkursā var iesniegt ne vairāk kā 2 atšķirīgus logo piedāvājumus.
II. Konkursa darba noformēšana un iesniegšana
12. Logo piedāvājumā jāiekļauj: logo vizuālais risinājums; logo krāsainā versija; logo melnbaltā vai vienkrāsas versija; vēlams parādīt logo vismaz vienā praktiskā pielietojuma piemērā, piemēram, uz produkta etiķetes vai iepakojuma, tirdzniecības stenda, sociālo tīklu profila vai cita materiāla; īss logo idejas un izvēlētā vizuālā risinājuma skaidrojums; informācija par autoru - vārds, uzvārds, tālruņa numurs un e-pasta adrese.
13. Logo piedāvājums iesniedzams digitālā formātā PDF, PNG vai JPG formātā.
14. Konkursa uzvarētājam pēc rezultātu paziņošanas jāspēj nodrošināt logo arī rediģējamā vektorgrafikas formātā, piemēram, SVG, EPS, Adobe Illustrator (AI) vai līdzvērtīgā formātā, ja logo sākotnēji izstrādāts digitāli.
15. Konkursa darbi jānosūta uz e-pasta adresi jekabpilsuznemeji@gmail.com, e-pasta tematā norādot: “Logo konkurss Radīts Jēkabpils novadā”.
16. Konkursa darbu iesniegšanas termiņš: 11.10.2026.
17. Pēc noteiktā iesniegšanas termiņa saņemtie darbi var netikt vērtēti.
18. Papildu informāciju par Konkursu iespējams saņemt, rakstot uz e-pasta adresi jekabpilsuznemeji@gmail.com.
III. Logo vērtēšana
19. Iesniegtos darbus izvērtē biedrības “Jēkabpils novada uzņēmēju kopiena” un Jēkabpils novada pašvaldības izveidota konkursa vērtēšanas komisija.
20. Logo tiek vērtēts pēc šādiem kritērijiem: ideja un atbilstība zīmolam “Radīts Jēkabpils novadā”, vizuālā kvalitāte, atpazīstamība, praktiskā pielietojamība, tehniskā kvalitāte.
21. Vērtējot ideju un atbilstību zīmolam, tiek ņemta vērā logo spēja atspoguļot vietējo izcelsmi, kvalitāti, uzņēmību, sadarbību, piederību Jēkabpils novadam un zīmola “Radīts Jēkabpils novadā” būtību.
22. Vērtējot vizuālo kvalitāti, tiek ņemta vērā logo estētiskā pievilcība, kompozīcija, krāsu risinājums, oriģinalitāte un mūsdienīgums.
23. Vērtējot atpazīstamību, tiek ņemta vērā logo spēja būt viegli uztveramam, iegaumējamam un atšķirīgam no citām organizācijām un zīmoliem.
24. Vērtējot praktisko pielietojamību, tiek ņemtas vērā logo izmantošanas iespējas dažādos izmēros un formātos - uz produktu etiķetēm un iepakojuma, tirdzniecības stendos, sociālajos tīklos, mājaslapās, drukas materiālos, pasākumu noformējumā, suvenīros, baneros un citos materiālos.
25. Vērtējot tehnisko kvalitāti, tiek ņemta vērā logo piemērotība turpmākai profesionālai izmantošanai un vienotas zīmola “Radīts Jēkabpils novadā” vizuālās identitātes veidošanai.
26. Katrs konkursa komisijas loceklis katram kritērijam piešķir vērtējumu no 1 līdz 5 punktiem.
27. Par konkursa uzvarētāju tiek atzīts darbs, kas saņēmis augstāko kopējo vērtējumu.
28. Ja vairāki darbi saņem vienādu punktu skaitu, komisija par uzvarētāju lemj balsojot.
29. Konkursa komisijai ir tiesības lūgt autoram paskaidrojumus par iesniegto darbu, konsultēties ar dizaina, komunikācijas vai citu jomu speciālistiem, lūgt uzvarējušā darba autoram veikt nelielas logo korekcijas vai pielāgojumus, kā arī nenoteikt Konkursa uzvarētāju, ja neviens no iesniegtajiem darbiem neatbilst zīmola “Radīts Jēkabpils novadā” iecerei vai kvalitātes prasībām.
IV. Autortiesības un logo izmantošana
30. Līdz Konkursa rezultātu paziņošanai autortiesības uz iesniegto logo saglabā tā autors.
31. Konkursa uzvarētājs piekrīt nodot Jēkabpils novada pašvaldībai mantiskās autortiesības uz Konkursā uzvarējušo logo tādā apjomā, kas ļauj logo neierobežoti izmantot zīmola “Radīts Jēkabpils novadā” attīstībai, komunikācijai un reprezentācijai, tostarp nodrošināt tā lietošanu zīmola lietotājiem saskaņā ar Biedrības noteikto kārtību.
32. Biedrībai ir tiesības uzvarējušo logo izmantot drukātā un digitālā formātā, reproducēt, publicēt, pielāgot dažādiem izmēriem un materiāliem, izmantot zīmola lietotāju vajadzībām, kā arī nepieciešamības gadījumā tehniski un vizuāli pilnveidot vai modificēt, saglabājot logo pamatideju.
33. Ja nepieciešams, Konkursa uzvarētājs un Jēkabpils novada pašvaldība pēc Konkursa noslēguma noslēdz atsevišķu vienošanos par mantisko autortiesību nodošanu.
34. Konkursa dalībnieks, iesniedzot savu darbu, piekrīt šī nolikuma nosacījumiem.
V. Konkursa rezultāti un balva
35. Konkursa rezultāti tiks paziņoti līdz 31.10.2026.
36. Ar Konkursa uzvarētāju Konkursa organizatori sazināsies personīgi, izmantojot pieteikumā norādīto kontaktinformāciju.
37. Informācija par Konkursa rezultātiem var tikt publicēta biedrības “Jēkabpils novada uzņēmēju kopiena” un Jēkabpils novada pašvaldības komunikācijas kanālos, tostarp mājaslapās un sociālo tīklu kontos.
38. Konkursa uzvarētājam paredzēta naudas balva EUR 300,00 apmērā.
39. Konkursa organizatoriem ir tiesības publiskot Konkursa uzvarētāja vārdu, uzvārdu un uzvarējušo darbu, iepriekš informējot autoru.
40. Konkursa komisijas lēmums par Konkursa rezultātiem ir galīgs.
